L-UE qed issaħħaħ ir-rispons tagħha għad-diżastri naturali u dawk ikkawżati mill-bniedem, billi tiżgura li l-istati membri jkunu mħejjija aħjar u l-għajnuna tkun tista' tasal malajr fejn tkun meħtieġa. Illum l-ambaxxaturi għall-UE qablu dwar il-mandat għal negozjati għall-finanzjament tal-mekkaniżmu tal-protezzjoni ċivili fil-kuntest tal-qafas finanzjarju pluriennali 2021-2027. Il-mandat maqbul jipprevedi total ta' €1 263 miljun f'fondi, wara l-gwida politika pprovduta mill-Kunsill Ewropew fil-21 ta' Lulju 2020. Il-mandat jinkludi wkoll ammont sa €2 056 miljun għall-implimentazzjoni ta' miżuri relatati mal-protezzjoni ċivili biex jiġi indirizzat l-impatt tal-kriżi tal-Covid-19 previst fl-istrument tal-UE għall-irkupru. Din hija żieda ta' madwar 300% meta mqabbel mal-baġit 2014-2020. Dan jirrifletti t-tisħiħ tar-rispons kollettiv tal-UE għad-diżastri, inkluż l-istabbiliment reċenti ta' riżerva ta' kapaċitajiet (rescEU), it-tisħiħ tar-riżerva Ewropea tal-protezzjoni ċivili u t-titjib fil-prevenzjoni u t-tħejjija għad-diżastri. Barra minn hekk, il-mandat għal negozjati jipprovdi aktar flessibbiltà biex jiġu allokati l-fondi fejn ikunu meħtieġa, billi ma jibqax jiddefinixxi minn qabel il-perċentwal ta' fondi li għandu jiġi allokat għall-prevenzjoni, it-tħejjija u r-rispons rispettivament. Din il-bidla tippermetti lill-UE tirreaġixxi aħjar għan-natura imprevedibbli tad-diżastri u talloka l-fondi fejn huma l-aktar meħtieġa. Il-mandat għal negozjati maqbul ikopri biss l-aspetti finanzjarji tal-proposta ppreżentata mill-Kummissjoni fit-2 ta' Ġunju 2020, li għandha l-għan li tippermetti azzjoni aktar effiċjenti, effettiva u flessibbli taħt il-mekkaniżmu tal-UE għall-protezzjoni ċivili. Filwaqt li l-Kunsill jilqa' l-proposta tal-Kummissjoni, huwa jemmen li l-esperjenzi tal-passat u attwali fil-ġestjoni tal-pandemija tal-Covid-19 u riskji oħra ta' impatt għoli jeħtieġ li jiġu analizzati b'mod oġġettiv u jitqiesu fir-rieżami tal-mekkaniżmu attwali. Fl-istess ħin, in-negozjati dwar il-proposti rigward il-pakkett finanzjarju għall-perjodu 2021-2027 jeħtieġ li jiġu konklużi malajr biex jiġi żgurat id-dħul fis-seħħ tagħhom sal-1 ta' Jannar 2021. Għalhekk, il-Kunsill ta prijorità lill-pożizzjoni tiegħu dwar l-artikoli inklużi fil-mandat attwali sabiex ikun jista' jibda negozjati mal-Parlament Ewropew, filwaqt li fl-istess ħin jibqa' impenjat li jkompli d-diskussjonijiet dwar il-bqija tad-dispożizzjonijiet bil-ħsieb li jintlaħaq qbil dwar mandat sħiħ għal negozjati kemm jista' jkun malajr. Mandat parzjali għal negozjati mal-Parlament Ewropew Dikjarazzjoni mill-Kunsill Mekkaniżmu tal-UE għall-protezzjoni ċivili (informazzjoni ġenerali)